Mar 08,2017
మళ్లీ అపర కుబేరుడు అంబానీయే!
ముంబయి: కేంద్ర ప్రభుత్వం చేపట్టిన నోట్ల రద్దు ప్రక్రియ భారత్‌లో సామాన్యులతో పాటు సంపన్నులను కూడా ప్రభావితం చేసిందని హురున్‌ గ్లోబల్‌ రిచ్‌ సంస్థ పేర్కొంది. సర్కారు చేపట్టిన నోట్ల రద్దు కారణంగా భారత్‌లోని కుబేరుల సంపద తరగిపోయినట్టుగా తెలిపింది. దీంతో 11 మంది కుబేరులు బిలియనీర్ల హోదాను కోల్పోయినట్టుగా హురున్‌ వివరించింది. భారత సంతతకి చెందిన దాదాపు 132 కుబేరుల జాబితాలను హురున్‌ గ్లోబల్‌ రిచ్‌ వెల్లడించింది. వీరి సంపద బిలియన్‌ డాలర్లు లేదా అంతకంటే ఎక్కువగా ఉన్నట్టుగా తెలిపింది. పెద్దనోట్ల రద్దుతో పాటు సర్కారు చేపట్టిన సంస్కరణల కారణంగా సంపన్నుల సంపద కొంత తగ్గినట్టుగా సంస్థ ఎండీ చీఫ్‌ రీసర్చర్‌ అనస్‌ రహమాన్‌ జునైద్‌ తెలిపారు. ఈ జాబితాలో రిలయన్స్‌ అధినేత ముఖేష్‌ అంబానీ భారత్‌లోనే అత్యంత సంపన్నుడిగా నిలిచారు. మొత్తం రూ.1,75,400 కోట్ల (26 బిలియన్ల) సంపదతో అంబానీ మొదటి స్థానంలో నిలిచారు. మరోవైపు దాదాపు రూ.1,01,000 కోట్లు (14 బిలియన్లు) సంపదతో ఎస్‌.పి.హిందుజా కుటుంబం రెండో స్థానంలో నిలిచింది. రూ.99,000 కోట్ల సంపదతో సన్‌ఫార్మా అధినేత దిలిప్‌ సంఘ్వీ మూడో స్థానంలో నిలిచారు. నాలుగో స్థానాన్ని ఫలోంజీ మిస్త్రీ (రూ.82,700 కోట్ల) దక్కించుకున్నారు. మొత్తం జాబితాలో 1.9 బిలియన్‌ డాలర్ల సంపదతో కిరణ్‌ మజూందార్‌ షా ఒకరే ఈ జాబితాలో స్థానం సంపాదించుకున్నారు.
మీ స్నేహితులకు రికమెండ్ చెయ్యండి